ЩIыхь зыпылъ гъуэгуанэ
Тыркуин Анатолэ Тимофей и къуэм и фэеплъ пшыхь
Тыркуин Анатолэ Тимофей и къуэр Ставрополь крайм хыхьэ Къурей (Курской) щIыналъэм щыщ Азэней къуажэм 1944 гъэм шыщхьэIум и 12-м къыщалъхуащ. Иналхьэблэ дэт илъэсибл школым, Графскэ къутырым и курыт еджапIэм щеджащ. Налшык политехникэ техникумыр, КъБКъУ-р къиухащ. Зы илъэскIэ прорабу лэжьащ, иужькIэ Совет Армэм къулыкъу щищIащ, Къэбэрдей-Балъкъэр къэрал университетым и инженер-техникэ факультетым и лаборант нэхъыжьу щытащ.
1970 — 1986 гъэхэм Тыркуиныр Налшык кооператив-ухуакIуэ техникумым и унафэщIым и къуэдзэу, псэупIэ-коммунальнэ хозяйствэмкIэ и управленэм и инженер нэхъыщхьэу, «Къэббалъкъгъуэгуремухуэныгъэ» трестым и управленэм и унафэщIу лэжьащ.
1986 гъэм къыщыщIэдзауэ 1993 гъэ пщIондэ Тыркуин Анатолэ щытащ КПСС-м и Къэбэрдей-Балъкъэр обкомым ухуэныгъэмкIэ къудамэм и унафэщIу, Министрхэм я Советым и УнафэщIым и къуэдзэу. А зэманым Тыркуиным и нэIэм щIэту яухуащ щIы хъеиным пэщIэтыфыну псэупIэ унэхэр, нэгъуэщI IуэхущIапIэхэр.
1991 гъэм къиухащ КПСС-м и ЦК-м епхауэ лажьэ Жылагъуэ щIэныгъэхэм я академиер. 1993 гъэм къыщыщIэдзауэ илъэси 4-кIэ щытащ «Каббалкконтракт» РКК-м и правленэм и пашэу. 1997 гъэм Тыркуиныр ягъэуващ республикэм Граждан зыхъумэжыныгъэмрэ (ГО) щытыкIэ къызэрымыкIуэхэмкIэ (ЧС) и Къэрал комитетым и унафэщIу, министру. А къулыкъум зэрыпэрыта лъэхъэнэм къриубыдэу абы Къэбэрдей-Балъкъэрым, Ипщэ федеральнэ щIыналъэм хыхьэ нэгъуэщI щIыпIэхэм лэжьыгъэшхуэ щригъэкIуэкIащ цIыхухэр къызэрымыкIуэ щытыкIэхэм, мафIэсхэм щыхъумэным ехьэлIауэ.
2004 гъэм и мэлыжьыхьым къыщыщIэдзауэ Тыркуин Анатолэ щытащ УФ-м и МЧС-м и Ипщэ щIыналъэ центрым и унафэщIым и къуэдзэу.
И псэ хьэлэл лэжьыгъэфIым папщIэ Тыркуин Анатолэ къыхуагъэфэщащ къэрал дамыгъэхэр, щIыхь, фIыщIэ тхылъ куэд. 1981 гъэм абы къратащ «ЩIыхьым и Дамыгъэ» орденыр, къыфIащащ «УФ-м щIыхь зиIэ и лэжьакIуэ» цIэ лъапIэр. Ар техникэ щIэныгъэхэм я кандидатщ (1985 гъэ).
